還東野詩
作者：王令
朝代：宋

paragraphs: 吾於古人少所同，惟識韓家十八翁。
其辭浩大無崖岸，有似碧海吞浸秋晴空。
此老頗自負，把人常常看。
于時未嘗有誇詫，只說東野口不乾。
我生最遲暮，不識東野身。
能得韓老低頭拜，料得亦是無量文章人。
前日杜子長，借我孟子詩。
三日三夜讀不倦，坐得脊折臀生胑。
旁人笑我苦若是，何爲竟此故字紙。
童子請我願去燒，此詩苦澁讀不喜。
吾聞旁人笑，嘆之殊不已。
又畏童子言，藏之不敢示。
奈何天下俱若然，吾與東野安得不冺焉。